Bestuurder van e-taxi glo gekaap, ontvoerNeville Pillay (47) word nou vermis nadat hy Saterdag glo tydens ’n beweerde kaping in die Durbanse middestad ontvoer is. (Foto: Facebook / Reaction Unit South Africa) Die bestuurder van ’n e-taxi word nou vermis nadat hy Saterdag glo tydens ’n beweerde kaping in die Durbanse middestad in KwaZulu-Natal ontvoer is. Neville Pillay (47) se vrou, wie se naam nie in dié stadium bekend is nie, het die maatskappy Reaction Unit South Africa (Rusa) kort ná die voorval om hulp gekontak. Volgens Rusa het Pillay sy vrou omstreeks 10:00 gebel en gesê hy is ontvoer en word teen sy wil in Umlazi, ŉ informele nedersetting, aangehou. “Hy het ook aangedui dat sy vermeende ontvoerders hom erg aangerand het. Die oproep is afgesny en enige pogings om hom daarna te kontak was onsuksesvol,” het Rusa op Facebook gesê. Pillay lewer e-taxi-dienste en het ŉ gehuurde swart Nissan Almera ten tyde van sy verdwyning bestuur. Pillay lewer e-taxi-dienste en het ŉ gehuurde swart Nissan Almera met die registrasiesnommer ND 529 076 ten tyde van sy verdwyning bestuur. Hy sou glo op die betrokke oggend ŉ kliënt in Durban opgelaai het. Dit is nie duidelik of die voorval voor of ná dié afspraak plaasgevind het nie. Die voorval is nog nie deur die polisie bevestig nie. Enigiemand met meer inligting kan Rusa by 086 1234 333 kontak. *Maroela Media het ’n navraag aan die polisie in dié verband gerig en sal hul terugvoer by die berig bywerk sodra dit ontvang word.